Helsingin käräjäoikeudessa alkoi tiistaina valmisteluistunto törkeässä ryöstöjutussa, jossa kuusi nuorehkoa miestä on syytteessä.

Kahta heistä syytetään törkeästä ryöstöstä, yhtä ryöstöstä, yhtä avunannosta ryöstöön ja kahta kätkemisrikoksesta.

Ryöstö tapahtui viime lokakuussa Helsingissä Mäkelänrinteen uimahallin pihalla. Teolla ei ole silminnäkijöitä.

Uhri oli sopinut tapaamisen Mäkelänrinteelle päätekijän kanssa, jonka hän tunsi entuudestaan. Mies saapuikin tapaamiseen viiden kaverinsa kanssa ja täysin yllättäen joukko hyökkäsi uhrin kimppuun.

Pelivoitto motiivina

Syytteen mukaan uhriksi joutunut 26-vuotias mies pahoinpideltiin noin 600 euron tähden niin pahasti, että hän sai vakavan ja pysyvän aivovamman.

Oikeudessa lyhyesti esitetyssä lääkärinlausunnossa todetaan, että miehen vammat ovat vaatineet useita potkuja. Miehen avustajan mukaan lääkäri on todennut, ettei hän tule koskaan toipumaan ennalleen.

-Tekijät tiesivät, että päämiehelläni on muutaman sadan euron pelivoitto ja ilmeisesti se oli syy tähän tekoon. He olivat varustautuneet erilaisin asein, repusta löytyi metalliputki. Ennen pahoinpitelyä he sumuttivat kyynelkaasua uhrin päälle, miehen asianajaja Maija Häyrinen kertoi oikeussalin ulkopuolella.

Kunto vaihtelee

Mies menetti pahoinpitelyn aikana tajuntansa. Hän muistaa kuitenkin, että ennen tajunnan menetystä häntä lyötiin ja potkittiin. Kun mies heräsi maasta, hän raahautui itse hankkimaan apua. Tekijät olivat jo poistuneet, mutta heidät tavoitettiin myöhemmin lokakuussa.

Miestä hoidettiin sairaalan teho-osastolla runsaan viikon, jonka jälkeen hän joutui olemaan useamman viikon sairaalassa. Nyt hän on kuntoutuksessa.

Uhrin kunto on tällä hetkellä ailahteleva. Oikeudessa kävi ilmi, että miehellä on vaikeuksia puheen tuotannossa, muistissa ja kognitiivisissa toiminnoissa. Hänen tilansa vaihtelee päivittäin.

Miehen muisti on heikentynyt niin paljon, että hän saattaa unohtaa minne oli menossa eikä hän ilmesty sovituille tapaamisille unohtamisen vuoksi.

Ennen ryöstöä mies työskenteli päiväkodissa ja opiskeli lähihoitajaksi. Nyt hän on sairauslomalla eikä tiedetä, pystyykö hän enää koskaan opiskelemaan tai työskentelemään. Hän saattaa olla jopa loppuelämänsä ajan työkyvytön.

-Päämiehelläni on todettu vaikea aivovamma. Hänen muistitoiminnot ovat heikentyneet ja hänellä on vaikeuksia hoitaa asioitaan kielellisesti ja kognitiivisesti. Joinain päivinä hän tuottaa puhetta ihan hyvin ja toisina päivinä hän jää toistamaan jotain samaa sanaa, miehen asianajaja kertoi oikeudessa.

Videoitu kuulustelu

Uhri ei itse ollut paikalla valmisteluistunnossa, mutta hän saapuu paikalle huhtikuussa pidettävään pääkäsittelyyn.

Tänään pidetyssä valmisteluistunnossa päätettiin, että pääkäsittelyssä katsotaan poliisikuulustelussa uhrista tehty video, jossa hän kertoo itse tapahtumasta. Videon jälkeen syytettyjen avustajilla on mahdollista esittää miehelle täydentäviä kysymyksiä.

-Jos hänellä on hirvittävän huono päivä pääkäsittelyssä, hän ahdistuu tai ei pysty tuottamaan puhetta, niin asian käsittely ei onnistu. Siksi pyydän, että oikeudessa olisi mahdollisuus käyttää videota, Häyrinen pyysi.

Syytettyjen avustajat suostuivat tähän.

Kovempia rangaistuksia

Syyttäjä vaatii tällä hetkellä vain kahdelle miehistä rangaistusta törkeästä ryöstöstä, yhdelle ryöstöstä, kahdelle kätkemisrikoksesta ja yhdelle avunannosta ryöstöön.

Asianomistaja vaatii miehille kovempia rangaistuksia kuin syyttäjä.

-Päämieheni katsoo, että syyte on riittämätön ja hän vaatii laajempaa rangaistusta, Häyrinen totesi oikeudessa.

Syyttäjä Päivi Karkela-Aho ilmoitti myös harkitsevansa vielä, koventaako hän rangaistusvaatimuksiaan lievempien syytteiden osalta.

Varsinaiset rangaistusvaatimukset kuullaan vasta pääkäsittelyn alussa huhtikuussa, kun syytteet luetaan.

Kaksi törkeästä ryöstöstä epäiltyä miestä on ollut lokakuusta lähtien vangittuina. He vaativat vapauttamistaan tänään valmisteluistunnossa, mutta oikeus ei siihen suostunut.